Diari Oficial de la Generalitat Valenciana


Sumari del DOGV 8881, del 13-08-2020 (2020/6584)

DECRET 106/2020, de 7 d'agost, del Consell, d'aprovació de taxes per prestació de serveis acadèmics universitaris per al curs 2020/21.
--------------------------------------------------------------------------------------------------------------------------------------

### Dades del document

Número de DOGV
:   8881

Data del DOGV
:   13-08-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6584


Data del document
:   07-08-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * legislació
    * universitat
    * cost de l'educació

DECRET 106/2020, de 7 d'agost, del Consell, d'aprovació de taxes per prestació de serveis acadèmics universitaris per al curs 2020/21. [2020/6584]  
 L'article 81.3 b de la Llei orgànica 6/2001, de 21 de desembre, d'universitats, estableix que en el cas d'estudis conduents a l'obtenció de títols de caràcter oficial i validesa en tot el territori nacional, els preus públics i drets els fixarà la comunitat autònoma dins dels límits màxims que establisca la Conferència General de Política Universitària, i que estaran en relació amb els costos de prestació del servei.  
  
El capítol III del títol XIV de la Llei 20/2017, de 28 de desembre, de la Generalitat, de taxes, regula les taxes en matèria d'ensenyament universitari.  
El Consell podrà fixar anualment els imports d'aquestes, dins dels límits amb aquest fi assenyalats per la Conferència General de Política Universitària, així com introduir noves titulacions o serveis universitaris susceptibles de ser retribuïts per mitjà de taxes. Així mateix, el Consell podrà fixar anualment els increments aplicables en cas de segona, tercera i posteriors matrícules, així com fixar l'import dels ensenyaments amb preu o grau d'experimentalitat excepcional.  
En aquest context normatiu, aquest decret fixa els imports que ha de satisfer l'alumnat per la prestació del servei públic d'ensenyament universitari, dins dels límits màxims establerts per l'Acord de 27.05.2020, de la Conferència General de Política Universitària, en el qual s'estableixen els límits màxims per a fixar els preus públics per estudis conduents a l'obtenció dels títols universitaris oficials per al curs 2020-2021. El Consell, per la seua banda, una vegada oïdes les universitats, estableix per a les taxes a satisfer per l'alumnat estranger el mateix import que per a l'alumnat espanyol.  
Aquestes circumstàncies es van posar en coneixement del Ple del Consell Valencià d'Universitats i de Formació Superior el 02.07.2020.  
  
En conseqüència, d'acord amb l'article 14.3.7 de la Llei 20/2017, de 28 de desembre, de taxes, a proposta de la consellera d'Innovació, Universitats, Ciència i Societat Digital, amb la deliberació prèvia del Consell, en la reunió del 7 d'agost de 2020,  
  
  
DECRETE  
  
Article 1. Àmbit d'aplicació  
1. Les taxes a satisfer per la prestació de serveis acadèmics d'educació superior en les universitats públiques de la Comunitat Valenciana en el curs 2020/2021, conduents a l'obtenció de títols de caràcter oficial i validesa en tot el territori nacional, seran les establertes en els annexos I, II i III.  
2. L'import de les taxes per ensenyaments universitaris de grau, així com per ensenyaments amb plans d'estudis estructurats en crèdits o per ensenyaments amb plans d'estudis no estructurats en crèdits, i dels ensenyaments de màster, es troba dins dels límits màxims que a aquest efecte determina l'article 81.3 b de la Llei orgànica 6/2001, de 21 de desembre, d'universitats.  
3. L'import de les tarifes per la realització d'estudis conduents a títols propis de les universitats, l'import de les taxes per la prestació de serveis no acadèmics per part de la universitat o per l'ús o cessió d'instal·lacions universitàries, seran fixats pel Consell Social de cada universitat.  
  
Article 2. Règim aplicable  
El règim aplicable a les taxes en matèria d'ensenyament universitari serà l'establert en el capítol III del títol XIV de la Llei 20/2017, de 28 de desembre, de taxes.  
  
Article 3. Exempcions i bonificacions  
L'alumnat que reba beques i altres ajudes a l'estudi amb càrrec als pressupostos generals de l'Estat o amb càrrec als pressupostos de la Generalitat; el que obtinga matrícula d'honor en l'avaluació global de l'etapa educativa de batxillerat o premi extraordinari; el que siga membre de família nombrosa de categoria especial o de família monoparental de categoria especial; el que haja sigut víctima de bandes armades i elements terroristes, així com les seues cònjuges o descendents de primer grau; i el que siga víctima d'actes de violència sobre la dona, així com els altres que es trobe en algun dels supòsits d'exempció a què es referix l'article 14.3.2. de la Llei 20/2017, de 28 de desembre, de la Generalitat, de taxes, disfrutaran d'exempcions i bonificacions en els termes i condicions establertes en el mencionat article.  
  
  
  
DISPOSICIONS ADDICIONALS  
  
Primera. Centres adscrits a la universitat pública  
L'import de les taxes a què es refereix l'article 14.3.5 de la Llei 20/2017, abonades per l'alumnat que es matricule en centres adscrits a la universitat pública, serà ingressat pels centres en la corresponent universitat en un termini no superior a un mes des de la finalització de cada període de matrícula.  
  
Segona. Alumnat amb discapacitat o diversitat funcional  
L'alumnat que, en virtut del que estableix l'article 4 del text refós de la Llei general de drets de les persones amb discapacitat i de la seua inclusió social, aprovat per Reial decret legislatiu 1/2013, de 29 de novembre, tinga reconegut un grau de discapacitat igual o superior al 33 per cent, tindrà dret a l'exempció total de taxes en els estudis conduents a l'obtenció d'un títol universitari.  
  
  
Tercera. Alumnat estranger  
L'import de les taxes aplicables a l'alumnat estranger serà el mateix que l'aplicat a l'alumnat de nacionalitat espanyola, en els termes de l'annex I.  
  
  
DISPOSICIÓ DEROGATÒRIA  
  
Única. Derogació normativa  
Es deroga el Decret 170/2019, de 2 d'agost, del Consell. Així mateix, queden derogades totes les disposicions del mateix rang o d'un rang inferior en el que s'oposen al que disposa aquest decret.  
  
DISPOSICIONS FINALS  
  
Primera. Habilitació normativa  
Es faculten les persones titulars de les conselleries competents en matèria d'universitats i de tributs, per a dictar totes les disposicions necessàries per al desenvolupament i l'execució d'aquest decret.  
  
Segona. Entrada en vigor  
Aquest decret entrarà en vigor l'endemà de ser publicat en el Diari Oficial de la Generalitat Valenciana.  
  
València, 7 d'agost de 2020  
  
El president de la Generalitat,  
XIMO PUIG I FERRER  
  
La consellera d'Innovació, Universitats,  
Ciència i Societat Digital,  
CAROLINA PASCUAL VILLALOBOS  
  
  
  
  
  
  
  
  
ANNEX II  
Nivells d'experimentalitat de les ensenyances de grau  
  
NIVELL D'EXPERIMENTALITAT 1: Dret, Filosofia, Història, Història i Patrimoni, Humanitats, Humanitats: Estudis Interculturals, Relacions Laborals i Recursos Humans, Sociologia, Treball Social.  
  
  
NIVELL D'EXPERIMENTALITAT 2: Administració i Direcció d'Empreses, Administració d'Empreses, Ciències Polítiques i de l'Administració Pública, Ciències Polítiques i Gestió Pública, Comunicació Audiovisual, Criminologia, Criminologia i Seguretat, Economia, Educació Social, Espanyol: Llengua i Literatures, Estadística Empresarial, Estudis Àrabs i Islàmics, Estudis Francesos, Estudis Hispànics: Llengua Espanyola i les seues Literatures, Estudis Anglesos, Filologia Catalana, Filologia Clàssica, Finances i Comptabilitat, Geografia i Medi Ambient, Geografia i Ordenació del Territori, Gestió i Administració Pública, Història de l'Art, Informació i Documentació, Intel·ligència i Analítica de Negocis/BIA, Llengües Modernes i les seues Literatures, Màrqueting, Mestre en Educació Infantil, Mestre en Educació Primària, Negocis Internacionals/International Business, Pedagogia, Periodisme, Publicitat i Relacions Públiques, Relacions Internacionals, Seguretat Pública i Privada, Traducció i Interpretació, Traducció i Mediació Interlingüística.  
  
  
NIVELL D'EXPERIMENTALITAT 3: Belles Arts, Ciències de l'Activitat Física i de l'Esport, Conservació i Restauració de Béns Culturals, Diseny i Tecnologies Creatives, Física, Gestió Turística, Matemàtiques, Psicologia, Turisme.  
  
NIVELL D'EXPERIMENTALITAT 4: Arquitectura, Arquitectura Tècnica, Biologia, Bioquímica i CC. Biomèdiques, Biotecnologia, Ciència i Tecnologia dels Aliments, Ciència de Dades, Ciències Ambientals, Ciències del Mar, Ciències Gastronòmiques, Disseny i Desenvolupament de Videojocs, Disseny i Desenrotllament de Videojocs i Experiències Interactives, Enginyeria Electrònica Industrial, Enginyeria Aeroespacial, Enginyeria Agroalimentària i Agroambiental, Enginyeria Agroalimentària i del Medi Rural, Enginyeria Biomèdica, Enginyeria Civil, Enginyeria en Disseny Industrial i Desenvolupament de Productes, Enginyeria de l'Energia, Enginyeria d'Obres Públiques, Enginyeria d'Organització Industrial, Enginyeria de Sistemes de Telecomunicació, So i Imatge, Enginyeria de Tecnologies de Telecomunicació, Enginyeria de Tecnologies i Serveis de Telecomunicació, Enginyeria Elèctrica, Enginyeria Electrònica de Telecomunicació, Enginyeria Electrònica Industrial i Automàtica, Enginyeria Electrònica i Automàtica Industrial, Enginyeria en Geomàtica i Topografia, Enginyeria Informàtica, Enginyeria en So i Imatge en Telecomunicació, Enginyeria en Tecnologies Industrials, Enginyeria Forestal i del Medi Natural, Enginyeria i Gestió Empresarial (EDEM), Enginyeria Informàtica en Tecnologies de la Informació, Enginyeria Mecànica, Enginyeria Multimèdia, Enginyeria Química, Enginyeria Robòtica, Enginyeria Telemàtica, Fonaments d'Arquitectura, Gastronomia i Arts Culinàries, Geologia, Matemàtica Computacional, Òptica i Optometria, Química, Tecnologia Digital i Multimèdia, Tecnologies de la Informació per a la Salut, Tecnologies Interactives.  
  
NIVELL D'EXPERIMENTALITAT 5: Infermeria, Farmàcia, Fisioteràpia, Logopèdia, Medicina, Nutrició Humana i Dietètica, Odontologia, Podologia, Teràpia Ocupacional.  
  
  
ANNEX III  
Nivells d'experimentalitat de les ensenyances de màster  
  
A) Ensenyances de màster que habiliten per a l'exercici d'activitats professionals regulades a Espanya  
  
NIVELL D'EXPERIMENTALITAT 2: Màster Universitari en Advocacia, Màster Universitari en Procuració, Màster Universitari en Professor/a d'Educació Secundària.  
  
NIVELL D'EXPERIMENTALITAT 4: Màster Universitari en Arquitectura, Màster Universitari en Enginyeria Aeronàutica, Màster Universitari en Enginyeria Agronòmica, Màster Universitari en Enginyeria de Camins, Canals i Ports, Màster Universitari en Enginyeria de Forests, Màster Universitari en Enginyeria de Telecomunicació, Màster Universitari en Enginyeria Industrial.  
  
NIVELL D'EXPERIMENTALITAT 5: Màster Universitari en Psicologia General Sanitària.  
  
Ensenyances de màster amb preu equiparable al de professió regulada  
  
NIVELL D'EXPERIMENTALITAT 2: Màster Universitari en Gestió Administrativa, Màster Universitari en Prevenció de Riscos Laborals.  
  
NIVELL D'EXPERIMENTALITAT 4: Màster Universitari en Enginyeria Geològica, Màster Universitari en Enginyeria Geomàtica i Geoinformació, Màster Universitari en Enginyeria Informàtica, Màster Universitari en Enginyeria Química, Màster Universitari en Enginyeria Tèxtil.